《永丰令括苍章君尉上蔡谢君以淳熙改元二月晦日劝农于负郭祖印院事已率蕃为汎舟之役》
宋代·赵蕃

前村后村桃李空，牡丹酴醾当春风。令君无暇问许事，亲率僚吏行劭农。

清晨小队东郊出，宿雨初开泥尚湿。白头扶杖稚子旁，不待符移自相集。

令君盛服临致言，国因肆赦新改元。雍熙淳化太宗年，治道度越唐汉前。

尔曹何幸生此世，身不知兵无横税。去秋小歉未足云，诏书屡下忧勤意。

吏令奉行敢不躬，尔无自惰愆尔功。吾言谆谆尔其听，酒肉更戴君恩丰。

我时伫立观盛举，径欲佣田买牛具。不然枵腹亦以宽，年登贱籴夫何虑。

少焉有白官盍休，携我山阴上小舟。谓我聊此半日留，与民同乐非宴游。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。